সকলেই দেখেছিলেন দৃশ্যটা। কিন্তু কেউই এগিয়ে আসেননি সাহায্য করতে। সদ্য মা হারানো কিশোর সাইকেলের ক্যারিয়ারে মায়ের মৃতদেহ বেঁধে এগিয়ে চললেন পথ দিয়ে। যে দৃশ্য ফিরিয়ে দিল দানা মাঝির ঘটনা। বছর দুয়েক আগে দরিদ্র কৃষক দানা মাঝি স্ত্রীকে দাহ করার খরচ না থাকায় হেঁটেই গিয়েছিলেন প্রায় ১০ কিমি পথ। সেই স্মৃতিই ফিরে এল ওড়িশার সুন্দরনগরের সরোজ নাম্নী ওই কিশোরের ঘটনায়। 
এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, সতেরো বছরের সরোজ ছোটবেলাতেই বাবাকে হারিয়েছিলেন। তার মা ৪৫ বছরের জানকী সিংহানিয়া ছেলেকে মানুষ করেছেন। তাঁর এক মেয়েও আছে। আচমকাই কুয়ো থেকে জল তুলতে গিয়ে পড়ে গিয়ে মৃত্যু হয় জানকীর। সরোজরা দরিদ্র কৃষক। মায়ের সৎকার করার মতো টাকা তার হাতে ছিল না। 
তারা নিচু জাতের— এই অজুহাতে কেউ বাড়িয়ে দেয়নি সাহায্যের হাত। প্রতিবেশীদের কাছে চেয়েচিন্তেও কিছুই জোটাতে পারেনি মাতৃহারা কিশোর। অগত্যা অসহায় সরোজ মায়ের দেহ মলিন তোয়ালে দিয়ে বেঁধে ক্যারিয়ারেই তুলে নিয়ে হাঁটা দেয়। পথে অনেকেই তাকে দেখে। কিন্তু কেউই সাহায্যের হাত বাড়িয়ে দেয়নি। চোখের অশ্রু সামলে সরোজ এগিয়ে নিয়ে যায় মায়ের মরদেহ। অনেকেই তার কাছে জানতে চেয়েছিল সঙ্গে দেহটি কার? সরোজ কেবল অস্ফুটে উত্তর দিয়েছে, ‘‘মা’র।’’